Priekšlikums Padomes regula, ar kuru no Regulas (EK) Nr. 1342/2008 III nodaļā noteiktā zvejas piepūles režīma izslēdz konkrētas kuģu grupas /* COM/2009/0349 galīgā redakcija */





[pic] | EIROPAS KOPIENU KOMISIJA | Briselē, 8.7.2009 COM(2009) 349 galīgā redakcija Priekšlikums PADOMES REGULA, ar kuru no Regulas (EK) Nr. 1342/2008 III nodaļā noteiktā zvejas piepūles režīma izslēdz konkrētas kuģu grupas PASKAIDROJUMA RAKSTS Saskaņā ar 11. panta 2. punktu Regulā (EK) Nr. 1342/2008, ar ko izveido ilgtermiņa plānu mencu krājumiem un šo krājumu zvejniecībai un atceļ Regulu (EK) Nr. 423/2004, Padome, ņemot vērā Komisijas priekšlikumu, kā arī dalībvalstu sniegto informāciju un ZZTEK ieteikumu, var izslēgt konkrētas kuģu grupas no zvejas piepūles režīma piemērošanas, ja ir pieejami attiecīgi dati par mencas nozveju un izmetumiem konkrētajās kuģu grupās, ja mencas nozveja procentos nepārsniedz 1,5 % no katras attiecīgās kuģu grupas gūtās kopējās nozvejas un ja šo grupu iekļaušana zvejas piepūles režīmā radītu tās vispārējai ietekmei uz mencu krājumiem neatbilstīgu administratīvu slogu. Pagaidām pieteikumus par konkrētu kuģu grupu izslēgšanu iesniegusi Francija, Vācija, Īrija, Zviedrija, Spānija, Polija un Apvienotā Karaliste. Saskaņā ar ZZTEK ieteikumu Zviedrijas informācija un Spānijas informācija saistībā ar šīs dalībvalsts pieteikumu par tās grunts traļu flotes izslēgšanu, kura zvejo heku ICES VIa apgabalā, ir pietiekams pierādījums tam, ka mencas nozveja un izmetumi konkrētajās kuģu grupās atbilst Regulas (EK) Nr. 1342/2008 11. panta 2. punkta nosacījumiem, un tāpēc šīs kuģu grupas var izslēgt no minētā zvejas piepūles režīma. Pārējo pieteikumu gadījumā ZZTEK uzskatīja, ka sniegtā informācija nav pietiekama, lai varētu novērtēt minēto nosacījumu izpildi. Šā priekšlikuma mērķis ir izslēgt konkrētas kuģu grupas no Regulas (EK) Nr. 1342/2008 III nodaļā noteiktā režīma. Padome tiek aicināta pēc iespējas drīzāk pieņemt šo priekšlikumu, lai zvejnieki varētu plānot darbu šajā zvejas sezonā. Priekšlikums PADOMES REGULA, ar kuru no Regulas (EK) Nr. 1342/2008 III nodaļā noteiktā zvejas piepūles režīma izslēdz konkrētas kuģu grupas EIROPAS SAVIENĪBAS PADOME, ņemot vērā Eiropas Kopienas dibināšanas līgumu, ņemot vērā Padomes Regulu (EK) Nr. 1342/2008, ar ko izveido ilgtermiņa plānu mencu krājumiem un šo krājumu zvejniecībai un atceļ Regulu (EK) Nr. 423/2004[1], un jo īpaši tās 11. pantu, ņemot vērā Komisijas priekšlikumu, tā kā: (1) Regulas (EK) Nr. 1342/2008 III nodaļā noteikts zvejas piepūles režīms, saskaņā ar kuru dalībvalstīm ik gadu iedala zvejas iespējas, izteiktas ar zvejas piepūli. Saskaņā ar minētās regulas 11. panta 2. punktu Padome, ņemot vērā Komisijas priekšlikumu, kā arī dalībvalstu sniegto informāciju un ZZTEK ieteikumu, var izslēgt konkrētas kuģu grupas no zvejas piepūles režīma piemērošanas, ja ir pieejami attiecīgi dati par mencas nozveju un izmetumiem konkrētajās kuģu grupās, ja mencas nozveja procentos nepārsniedz 1,5 % no katras attiecīgās kuģu grupas gūtās kopējās nozvejas un ja šo grupu iekļaušana zvejas piepūles režīmā radītu šīs iekļaušanas vispārējai ietekmei uz mencu krājumiem neatbilstīgu administratīvu slogu. (2) Zviedrija sniedza informāciju par mencas nozveju, ko guvusi 156 kuģu grupa, kas Skagerakā un Kategatā zvejo Norvēģijas omāru, izmantojot šķirotājrežģi, kā noteikts Regulas (EK) Nr. 43/2009 III pielikuma 2. papildinājumā. Pamatojoties uz šo informāciju, kā to izvērtējusi ZZTEK, var apgalvot, ka mencas nozveja un izmetumi konkrētajā kuģu grupā laika posmā, kamēr grupas kuģi izmanto vienīgi attiecīgo selektīvo zvejas rīku, nepārsniedz 1,5 % no kopējās nozvejas, kuru minētā kuģu grupa guvusi minētajā laika posmā. Papildus ņemot vērā mencu krājumu kontroles programmu, kuru Zviedrija īsteno Ziemeļjūrā, Skagerakā un Kategatā, un ievērojot to, ka minētās grupas iekļaušana zvejas piepūles režīmā radītu šīs iekļaušanas vispārējai ietekmei uz mencu krājumiem neatbilstīgu administratīvu slogu, ir lietderīgi uz laiku, kurā minētā kuģu grupa izmanto vienīgi attiecīgo zvejas rīku, izslēgt šo kuģu grupu no Regulas (EK) Nr. 1342/2008 III nodaļā noteiktā zvejas piepūles režīma piemērošanas. (3) Spānija sniedza informāciju par mencas nozveju, ko guvusi 88 kuģu grupa, kura ūdeņos uz rietumiem no Skotijas ar grunts trali zvejo galvenokārt heku. Pamatojoties uz šo informāciju, kā to izvērtējusi ZZTEK, var apgalvot, ka mencas nozveja un izmetumi konkrētajā kuģu grupā nepārsniedz 1,5 % no kopējās nozvejas, kuru minētā kuģu grupa guvusi minētajā laika posmā. Papildus ņemot vērā spēkā esošos pasākumus, ar kuriem nodrošina minētās kuģu grupas zvejas darbību uzraudzību un kontroli, un ievērojot to, ka minētās grupas iekļaušana zvejas piepūles režīmā radītu šīs iekļaušanas vispārējai ietekmei uz mencu krājumiem neatbilstīgu administratīvu slogu, ir lietderīgi izslēgt šo kuģu grupu no Regulas (EK) Nr. 1342/2008 III nodaļā noteiktā zvejas piepūles režīma piemērošanas. (4) Zvejas piepūli un tās ierobežojumu ievērošanu dalībvalstis pārvalda saistībā ar zvejas sezonu, kas ilgst no 2009. gada 1. februāra līdz 2010. gada 31. janvārim, un Regulu (EK) Nr. 1342/2008 pieņēma īsi pirms šīs sezonas sākuma, tāpēc ir lietderīgi izslēgšanu attiecināt uz visu zvejas sezonu un piemērot to no 2009. gada 1. februāra, IR PIEŅĒMUSI ŠO REGULU. 1. pants Izslēgšana no Regulā (EK) Nr. 1342/2008 noteiktā zvejas piepūles režīma No Regulas (EK) Nr. 1342/2008 III nodaļā noteiktā zvejas piepūles režīma piemērošanas izslēdz šādas kuģu grupas: a) 156 kuģu grupa, kuras kuģi peld ar Zviedrijas karogu un kura ir minēta 2009. gada 26. februāra pieteikumā (papildināts ar 2009. gada 8. aprīļa vēstuli), uz laiku, kamēr tās kuģi Skagerakā un Kategatā zvejo Norvēģijas omāru, izmantojot vienīgi šķirotājrežģi, kas noteikts Regulas (EK) Nr. 43/2009 III pielikuma 2. papildinājumā; b) 88 kuģu grupa, kuras kuģi peld ar Spānijas karogu un kura ir minēta 2008. gada 2. decembra pieteikumā (papildināts ar 2009. gada 6. un 14. marta vēstulēm), un kuras kuģi 200–1000 metru dziļumā šelfa nogāzes ūdeņos uz rietumiem no Skotijas zvejo dziļūdens sugas un heku, izmantojot grunts traļus, kuru linuma acs izmērs ir 100 mm vai lielāks. 2. pants Stāšanās spēkā Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī . To piemēro no 2009. gada 1. februāra. Šī regula uzliek saistības kopumā un ir tieši piemērojama visās dalībvalstīs. Briselē, Padomes vārdā — priekšsēdētājs [1] OV L 348, 24.12.2008., 20. lpp.